KOMISJONI MÄÄRUS (EÜ) nr 90/2001,

17. jaanuar 2001,

millega muudetakse määrust (EÜ) nr 800/1999, milles sätestatakse põllumajandussaaduste ja -toodete eksporditoetuste süsteemi kohaldamise üksikasjalikud ühiseeskirjad

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 30. juuni 1992. aasta määrust (EMÜ) nr 1766/92 teraviljaturu ühise korralduse kohta,1 viimati muudetud määrusega (EÜ) nr 1666/2000,2 eriti selle artikleid 13 ja 21, ning muude põllumajandussaaduste ja -toodete turgude ühist korraldust käsitlevate määruste vastavaid sätteid

ning arvestades järgmist:

1) Lahtiselt või mittestandardsete ühikutena eksporditavate toodete osas, mille puhul on teada, et nende täpset netomassi ei ole võimalik kindlaks teha enne transpordivahendile laadimise lõpetamist, nähakse komisjoni määruse (EÜ) nr 800/19993 (viimati muudetud määrusega (EÜ) nr 1557/20004) artikli 5 lõikega 6 ette toetuse vähendamine, kui leitakse, et tegelikult laaditud toodete netomass on väiksem kui teatav protsent hinnangulisest netomassist. Selle sätte kohaldamisel tuleb siiski arvesse võtta mere- ja siseveetranspordile omaseid piiranguid. Lahtiselt eksporditavate toodete puhul võib juhtuda, et deklareeritud kogust ei laadita täielikult, eriti juhul, kui transpordivahendi eest vastutav isik otsustab peatada laadimise tehnilistel põhjustel või kui teised eksportijad on laadinud oodatust rohkem.

2) Kuna mõned sealiha jaotustükid ei ole pakendis ega oma olemuselt standarditud, tuleks mittestandardsete ühikute kategooriat nende toodete hõlmamiseks laiendada.

3) Põllumajandussaaduste ja -toodete eksportimisel kasutatavaid laadimiskohti mõjutavad mitmed halduslikud ja kaubanduslikud asjaolud; seepärast on raske sätestada ühtset eeskirja ja liikmesriikidel peaks olema lubatud valida eksporditoetuse saamise nõuetele vastavate eksporditud põllumajandussaaduste ja -toodete füüsiliseks kontrollimiseks kõige sobivam koht. Selleks on eriti põhjendatud määratleda laadimiskoht vastavalt sellele, kas kaup on laaditud mahutitesse või eksporditud lahtiselt, kottides või kastides, ilma et seda oleks hiljem mahutitesse laaditud. Nõuetekohaselt põhjendatud juhtudel peaks tollil olema samuti lubatud kiita heaks toetuse saamise nõuetele vastavate põllumajandussaaduste ja -toodete ekspordideklaratsiooni esitamine mõnes muus tolliasutuses kui toodete laadimiskoha eest vastutavas tolliasutuses.

4) Tuleks samuti sätestada tagasitoodud kauba süsteemiga hõlmatud toodete tagasitoomine kas läbi toodete päritoluliikmesriigi või läbi esimese ekspordiliikmesriigi.

5) Seepärast tuleks määrust (EÜ) nr 800/1999 muuta.

6) Käesoleva määrusega ettenähtud meetmed on kooskõlas kõikide asjaomaste korralduskomiteede arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määrust (EÜ) nr 800/1999 muudetakse järgmiselt.

1. Artikli 5 lõike 6 kolmanda lõigu tekst asendatakse järgmisega:

"Koguste puhul, mis on hinnangulisest netomassist rohkem kui 110 % suuremad, toetust ei anta. Juhul kui tegelikult laaditud netomass on väiksem kui 90 % hinnangulisest netomassist, vähendatakse tegeliku lasti netomassi suhtes kohaldatavat toetust 10 % võrra sellest vahest, mille võrra hinnangulisest netomassist 90 %le vastav toetus erineb tegelikult laaditud massile vastavast toetusest. Meritsi või laevatataval siseveeteel toimuva ekspordi korral makstakse toetust tegelikult laaditud netomassi kohta, kui eksportija esitab transpordivahendi eest vastutava isiku poolt allkirjastatud tõendi selle kohta, et nimetatud transpordiliigile omased piirangud või teiste eksportijate kauba ülelaadimine on takistanud eksportija kogu kauba laadimist. Käesolevat lõiku kohaldatakse juhul, kui eksportija on kasutanud määruse (EMÜ) nr 2454/93 artikliga 283 ettenähtud kohapeal toimuvat kontrollimise ja heakskiitmise menetlust, tingimusel et tolliasutus on lubanud teha eksporditud kaupade registrisse paranduse."

2. Artikli 5 lõike 6 neljanda lõigu tekst asendatakse järgmisega:

"Mittestandardseteks ühikuteks peetakse järgmisi: elusloomad, (pool-) rümbad, veerandrümbad, esiosad, jalad, abaosad, külje- ja seljatükid."

3. Artikli 5 lõige 7 asendatakse järgmisega:

"7. Kõik isikud, kes ekspordivad tooteid, millele nad taotlevad toetust, peavad:

a) esitama ekspordideklaratsiooni pädevale tolliasutusele kohas, kus tooted laaditakse eksportimiseks;

b) teavitama kõnealust tolliasutust vähemalt 24 tundi enne laadimistööde alustamist ja märkima ära laadimise oletatava kestuse. Pädevad asutused võivad seada tingimuseks 24 tunnist erineva tähtaja.

Kohaks, kus eksporditavad tooted transportimise jaoks laaditakse, võib pidada järgmist:

- mahutites eksporditavate toodete puhul mahutitesse laadimise koht,

- lahtiselt, kottides, kastides, karpides, pudelites jms eksporditavate toodete puhul, mida hiljem ei laadita mahutitesse, selle transpordivahendi laadimise koht, milles asjaomane kaup lahkub ühenduse tolliterritooriumilt.

Pädev tolliasutus võib anda loa laadimistöödeks pärast ekspordideklaratsiooni vastuvõtmist, enne punktis b osutatud tähtaja möödumist.

Pädeval tolliasutusel tuleb võimaldada korraldada füüsilist kontrolli ja identifitseerida ühenduse tolliterritooriumilt lahkumiseks väljumisasutusse transporditav kaup.

Kui esimest lõiku ei ole halduslikul või muul nõuetekohasel põhjendusel võimalik kohaldada, võib ekspordideklaratsiooni esitada ainult pädevale tolliasutusele asjaomases liikmesriigis ja kui füüsilist kontrolli korraldatakse vastavalt määrusele (EMÜ) nr 386/90, tuleb kogu esitatav kaup täielikult maha laadida. Kui pädevad asutused saavad korraldada põhjaliku füüsilise kontrolli, ei tule kaupu siiski täielikult maha laadida."

4. Artikli 25 lõike 3 viimane lõik asendatakse järgmisega:

"Käesolevat sätet kohaldatakse üksnes juhul, kui tagasitoodud kauba süsteemi kasutatakse liikmesriigis, kus võeti vastu esialgset eksporti hõlmav ekspordideklaratsioon, või päritoluliikmesriigis vastavalt nõukogu direktiivi 97/78/EÜ (milles sätestatakse kolmandatest riikidest ühendusse toodavate toodete veterinaarkontrolli põhimõtted)* artiklile 15.

* EÜT L 24, 30.1.1998, lk 9."

Artikkel 2

Käesolev määrus jõustub seitsmendal päeval pärast selle avaldamist Euroopa Ühenduste Teatajas.

Eksportija taotlusel kohaldatakse artikli1 lõiget 1 nende toetuse toimikute kohta, mida ei ole käesoleva määruse jõustumise hetkeks veel suletud.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 17. jaanuar 2001

Komisjoni nimel

komisjoni liige

Franz FISCHLER

1 EÜT L 181, 1.7.1992, lk 21.

2 EÜT L 193, 29.7.2000, lk 1.

3 EÜT L 102, 17.4.1999, lk 11.

4 EÜT L 179, 18.7.2000, lk 6.